**PORUGALSKA 5. – 9. MAJ 2014**

**Poročilo koordinatorja:**

Na Portugalsko (5. - 9. 5. 2014) smo se odpravili Andrej Kavčič kot vodja projekta, Alenka Cuder, ravnateljica šole ter Klavdija Ahačič, specialna pedagoginja in šolska svetovalna delavka. Potovali smo z letalom preko Bruseljskega letališča ter pristali v Portu, kjer nas je sprejelo vroče poletno vreme. Porto je izredno lepo in urejeno pristaniško mesto, pokrajina, ki nas je popeljala v 3 ure oddaljeno Bragan**ço**pa je presenetila s svojo čudovito obmorsko naravo, ki je segala več kot 200 km v notranjost države proti SZ (30 km od meje s Španijo). Pokrajina je skoraj izključno posejana z urejenimi terasastimi nasadi vinogradov ter oljk, poletne temperature pa poskrbijo za naljslajše sadeže. Od tod tudi prihaja njihovo najboljše vino "porto". Navkljub evropski trojki, ki je obiskala Portugalsko, država ne kaže obubožanosti, temveč visok standard življenja sodeč po lepoti mestec, opremeljenosti in vzdrževanosti kulturnih objektov ter neokrnjeni naravi. V primerjavi s Slovenijo so stroški življenja malenkost nižji, zanimivo je bilo tudi dejstvo, da nimajo veliko trgovin, temveč zgolj majhne trgovinice v pritličjih hiš.

Prav tako smo bili prijetno presenečeni nad sprejemom ob prihodu v mestece Bragan**ça,**saj je bila pot do šole okrašena z visokimi zastavami vseh partnerskih šol v projektu, po mestecu pa je bilo tudi opaziti velike transparente z logotipom in napisi o projektu. V šoli so nam prvi delovni dan priredili kulturni program, kjer so nam predstavili svojo kulturo, nošo, običaje in tradicijo, vse v spremljavi njihove popularne kot tudi narodne glasbe. Vsakodnevno smo seveda tudi okušali tradicionalno Portugalsko hrano, od raznih juh in zakuh, tradicionalne jedi "bakalau" ter prašičjih krempeljc, vezi, ušes ipd. Seveda se nismo imeli lepo zgolj ob spoznavanju novih kultur, temveč tudi ob delu na delavnicah o modernih zasvojenostih, odvisnostih, ki pestijo današnjo mladino, pa naj bodo to računalniki, pijača, kajenje ipd. Na debatnih delavnicah so otroci, na presenečenje vseh koordinatorjev, ki smo vseeno pričakovali, da se bodo učenci počasneje vključili in angažirali za delo, aktivno diskutirali in izdelovali brošure, ki bi lahko koristile vrstnikom, ki se spopadajo z naštetimi težavami.

Naše učenke, ki so stanovale pri Portugalskih družinah, si tako kot Portugalci srečanje doživljale zelo čustveno, veliko je bilo komuniciranja in novih prijateljstev, skupnih sprehodov in nakupovanja. Vsa lepa doživetja so tako na dan odhoda v petek pustile grenak priokus in krokodilje solze v očeh slehernega učenca partnerskih šol, nenazadnje je jokalo tudi nekaj Portugalskih mam. Srečanje je bilo nepozabno, verjamem tudi, da se bo marsikdo od nas še vrnil v to lepo deželo preživet tudi kakšne poletne počitnice.

**Poročilo z mobilnosti na Portugalskem – Karolina Vidergar**

Ko smo 5.5. prispeli na letališče smo z Rebeko in Katjo komaj čakale, da poletimo na Portugalsko, vendar smo najprej pristali v Bruslju in šele nato v Portu.

Tam smo spoznale še učence iz ostalih držav. Skupaj z njimi smo se z avtobusom do Bragance vozili tri ure, zato smo imele veliko časa za spoznavanje drugih učencev. Najprej smo se v pogovor zapletle z Poljaki.

Ko smo prispeli v Braganco so nas naši gostitelji zelo toplo sprejeli in odpeljali v njihove domove. Zvečer smo se z družino odpravili v zabaviščni park, ki ni dosti drugačen od naših v Sloveniji.

Naslednji dan smo šli v njihovo šolo, kjer smo bili prisotni pri eni uri pouka. Jaz sem obiskala uro znanosti, ki ni bila podobna pouku temveč bolj ''debatnemu krožku''. Pripravili so nam tudi proslavo, kjer so predstavili vsako državo posebej in tudi nekaj zapeli in zaplesali. Kasneje smo si lahko ogledali njihovo šolo, ki so jo učenci okrasili okrasili po svojih željah, zato je zelo lepa. Uredili so si tudi prostor za ples.

Kasneje smo si šli ogledat Braganco, ki je zelo lepo mesto. Obiskali smo tudi njihov grad, ter v nekaj muzejev. Zvečer pa smo odšli še na zabavo, ki smo jo izkoristile za pogovarjanje.

Naslednji dan smo šli na ogled Porta, ki je zelo lepo mesto. Peljali smo se tudi z gondolo in ladjico. Obiskali smo tudi nekaj muzejev. Časa pa nam ni zmanjkalo tudi za nakupovanje.

V četrtek smo naredili zgibanke o najstniških problemih (npr. droge, alkohol,…) bili pa smo v skupinah v katerih je bil predstavnik iz vsake države. Zvečer pa smo se dobili v bližnjem parku, kjer smo se poslovili od vseh, ki smo jih spoznali.

V petek pa smo na žalost morali oditi domov, nad čemer ni bil nihče navdušen. Ampak vsi smo bili veseli, ker smo spoznali toliko novih prijateljev in te izkušnje ne bi zamenjali za nič na svetu, in tudi stikov z novimi prijatelji nismo in tudi ne bomo prekinili.

Karolina Vidergar, 8.a

Comenius srečanje na Portugalskem

Od ponedeljka, 5. 5. 2014, do petka, 9. 5. 2014, smo bile jaz, Rebeka in Karolina skupaj z učitelji preko projekta Comenius na Portugalskem.

Bili smo v Bragançi, v mestu na SV Portugalske. Živeli smo pri sovrstnikih in njihovih družinah. Ti so nas navdušeno sprejeli že v ponedeljek zvečer, ko smo prispeli v Braganço. Že takrat smo dobile občutek, da so Portugalci zelo prijazni in tudi bolj odprti ljudje, kot smo na splošno Slovenci, saj so nas že ob prihodu zasuli s poljubčki in objemčki. Nato so nas odpeljali po domovih. Vse družine so nas zelo lepo sprejele in gostile.

V torek so nas gostitelji peljali v šolo. Tam smo bili prisotni eno šolsko uro, ki pa pri njih traja eno celo uro in pol. To se mi zdi zanimivo, hkrati pa sem vesela, da imamo v Sloveniji polovico krajše ure, saj če enega predmeta ne maraš, ti ga vsaj ni treba »trpeti« tako dolgo, kot prijateljem s Portugalske. O tej temi smo tudi razpravljali s Poljaki in Nemkami in bilo je zanimivo poslušati, kako imajo šole urejene drugod po Evropi. Kakorkoli že, jaz sem bila prisotna pri uri znanosti. Tam smo se pogovarjali o energijskih virih.

Ta dan smo tudi imeli proslavo ob začetku srečanja in predstavitev držav.

Imeli smo tudi možnost ogleda šole, ki smo jo mi seveda izkoristile. Sama šola je še enkrat večja od naše, saj jo obiskuje okoli 600 otrok. Učilnice so podobno dobro opremljene kot naše. Zelo sta mi bili všeč dve učilnici za kemijo in biologijo, ki sta zelo dobro opremljeni in sta že bolj podobni laboratoriju. V njima seveda izvajajo poskuse.

Popoldne smo šli na ogled mesta Bragançe z vlakcem. Šli smo tudi na grad in v vojaški muzej ter v muzej mask. Ves čas pa je bilo tudi veliko priložnosti za pogovarjanje s Portugalci in sovrstniki z drugih držav. Največ smo se pogovarjale prav s Portugalci, Poljaki in Nemkami, saj so bili najbolj odprti in prijazni, pa še angleško so dobro govorili. Zvečer pa smo imeli še večerjo, pri kateri smo jedli tradicionalno portugalsko hrano, kasneje pa smo imeli še zabavo.

V sredo smo šli v Porto. Porto se mi zdi zelo lepo mesto, tudi zaradi reke Douro in morja, pa zaradi lepih starih hiš in veliko mostov. Tam smo tudi šli v muzej portugalskega vina.

V četrtek pa smo spet šli v šolo, kjer smo po skupinah izdelovali zgibanke o najstniških težavah. Bilo mi je zelo všeč, saj so bile skupine mešane. Kasneje pa smo imeli še predstavitev zgibanke. Popoldne pa smo spet šli v nekaj muzejev v Bragançi.

Zvečer pa smo se vsi skupaj še enkrat dobili v parku, kjer smo imeli »poslovilno zabavo«. Imeli smo se super, saj smo se imeli možnost pogovarjat o vseh stvareh z vsemi ljudmi. Ko pa smo odhajali, smo jokali, saj smo vedeli, da se bomo morali posloviti.

Naslednjega dne smo se torej v solzah poslovili najprej od družin gostiteljic, nato pa še huje – od novih prijateljev. Zelo težko smo šli na avtobus, ki nas je nato odpeljal do letališča v Portu. Tam smo se poslovili še od Nemk in Poljakov, nato pa smo šli na letalo.

Na Portugalskem smo se torej imele super, neskončno smo uživale in nikoli ne bomo pozabile prijateljev s Portugalske in drugih držav.

Katja Peternelj, 8. a